KIRJALLINEN KYSYMYS P-0246/01 esittäjä(t): Monica Frassoni (Verts/ALE) komissiolle. Euroopan komission 12. lokakuuta 1990 päivätty BSE-tautia koskeva sisäinen tiedote.



Virallinen lehti nro 187 E , 03/07/2001 s. 0206 - 0207



KIRJALLINEN KYSYMYS P-0246/01 esittäjä(t): Monica Frassoni (Verts/ALE) komissiolle (31. tammikuuta 2001) Aihe: Euroopan komission 12. lokakuuta 1990 päivätty BSE-tautia koskeva sisäinen tiedote Viimepäivinä lehdistön eri elimissä on siteerattu Euroopan komission 12. lokakuuta 1990 päivättyä sisäistä tiedotetta, jossa viitataan pysyvässä eläinlääkintäkomiteassa 9. ja 10. lokakuuta 2000 käytyyn keskusteluun. Tämä tiedote julkaistiin muuten jo Euroopan parlamentin tutkintalautakunnan toiminnan aikana vuonna 1996. Tiedotteesta käy selvästi ilmi, että komissio Mansiton välityksellä, joka puolestaan toi esille silloisen esimiehensä, maatalousasioista vastaavan pääjohtajan Guy Legras'n mielipiteen, otti sen kannan, ettei pidä aiheuttaa kielteisiä reaktioita markkinoilla eikä näin ollen pidä enää puhua BSE-taudista ja että Yhdistynyttä kuningaskuntaa olisi pyydettävä olla julkaisematta tutkimustensa tuloksia sekä vähätellä BSE-tautia antamalla harhaanjohtavia tietoja. Tiedotteessa mainitaan myös Barlero-Larsen, P. Prendergast (elintarvike- ja eläinlääkintäviraston nykyinen johtaja) sekä D. Jimenez-Beltran (tällä hetkellä Euroopan ympäristötoimiston johtaja), henkilöistä, jotka ovat saaneet kopion tiedotteesta. Euroopan parlamentin väliaikaisen tutkintavaliokunnan lopullisessa BSE-tautia koskevasta selonteosta käy selkeästi ilmi, että silloisen pääosasto VI:n korkeat virkamiehet olivat vastuussa harhaanjohtavan tiedotuspolitiikan harjoittamisesta yleisen mielipiteen muokkaamiseksi ja se rajoitti myös yhteisön lainsäädäntötyötä. Lisäksi on myönnetty, että komissio on vuodesta 1996 alkaen toteuttanut monia sisäiseen uudelleenorganisointiin liittyviä toimia korjatakseen mekanismeja, jotka olivat johtaneet vakaviin toimintahäiriöihin. Tiedustelisin komissiolta seuraavaa: - Mitä seurauksia edellä mainitulla harhaanjohtavalla tiedotusstrategialla on ollut? - Ovatko tiedotteesta kopion saaneet virkamiehet todellakin osallistuneet mainittuun kokoukseen ja komission vuosina 1990-1996 toteuttaman harhaanjohtavan tiedotusstrategian laatimiseen? - Mihin toimiin komissio on ryhtynyt niitä huomattavassa asemassa olevia virkamiehiä vastaan, jotka ovat vastuussa BSE-tautiin liittyvien kysymysten heikosta hoidosta vuosina 19901996 ottaen huomioon, että Mansito oli ainoa erotettu virkamies, kun taas muut mukana olleet vastaavat tällä hetkellä tärkeistä aloista komissiossa? David Byrnen komission puolesta antama vastaus (12. maaliskuuta 2001) Parlamentti perusti heinäkuussa 1996 BSE-tautia käsittelevän väliaikaisen tutkintavaliokunnan, joka esitti helmikuussa 1997 tutkimuksensa tulokset ja antoi suosituksia tulevista toimista. Tutkintavaliokunta tarkasteli yksityiskohtaisesti komission vastuuta BSE:n hallinnassa. Tässä yhteydessä komissio antoi valiokunnan käyttöön runsaasti tietoja, joista suurimman osan valiokunta julkaisi (ks. parlamentin asiakirja A4-0020/97 ja liitteet). Komission virkamiehet antoivat myös suullisia todistuksia valiokunnalle. Muistio, johon arvoisa parlamentin jäsen viittaa, oli kaikkien tutkimukseen osallistuneiden tiedossa, ja siihen sisältyvät tiedot käsiteltiin suullisissa ja kirjallisissa menettelyissä. Tämän jälkeen parlamentti perusti tilapäisen valiokunnan, jonka tehtävänä oli seurata parlamentin antamien BSE-suositusten noudattamista. Komissio toimitti tilapäiselle valiokunnalle säännöllisesti raportit siitä, miten suosituksia noudatettiin. Näin ollen komissiolla ei ole mitään lisättävää niihin tietoihin, jotka se antoi tutkimusvaliokunnalle ja tilapäiselle valiokunnalle 1990-luvun alkupuolen tapahtumista, joihin arvoisan jäsenen kysymyksessä viitataan. Selvyyden vuoksi on vielä huomautettava, että Mansitoa ei erotettu komission palveluksesta.